NARIADENIE EURÓPSKEHO PARLAMENTU A RADY (ES) č. 1893/2006
z 20. decembra 2006,
ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 285 ods. 1,
so zreteľom na návrh Komisie,
so zreteľom na stanovisko Európskej centrálnej banky (1),
konajúc v súlade s postupom stanoveným v článku 251 zmluvy (2),
keďže:
(1)
Nariadením Rady (EHS) č. 3037/90 (3) sa zaviedla štatistická klasifikácia ekonomických činností v Európskom spoločenstve (ďalej len „NACE Rev. 1“ alebo „NACE Rev. 1.1“).
(2)
S cieľom zohľadniť technický rozvoj a štrukturálne zmeny ekonomiky by sa mala zaviesť aktuálna klasifikácia, ktorá sa má nazývať NACE Revision 2 (ďalej len „NACE Rev. 2“).
(3)
Aktuálna klasifikácia, ako napr. NACE Rev. 2, má pre pokračujúce úsilie Komisie zmodernizovať vytváranie štatistiky Spoločenstva kľúčový význam; očakáva sa, že prostredníctvom porovnateľnejších a relevantnejších údajov prispeje k lepšiemu riadeniu ekonomiky na úrovni Spoločenstva ako aj na národnej úrovni.
(4)
Na správne fungovanie vnútorného trhu sú potrebné štatistické normy, ktoré sa uplatňujú pri zbere, prevode a zverejňovaní štatistiky Spoločenstva a jednotlivých členských štátov, aby mohli mať podniky, finančné inštitúcie, vlády a ostatní operátori na vnútornom trhu prístup k spoľahlivým a porovnateľným štatistickým údajom. Preto je veľmi dôležité, aby bol výklad rôznych kategórií klasifikácie činností v Spoločenstve jednotný vo všetkých členských štátoch.
(5)
Spoľahlivú a porovnateľnú štatistiku potrebujú podniky na to, aby mohli posúdiť svoju konkurencieschopnosť a pomáha inštitúciám Spoločenstva zabrániť narušeniu hospodárskej súťaže.
(6)
Zavedenie revidovanej spoločnej štatistickej klasifikácie ekonomických činností nezaväzuje členské štáty zbierať, zverejňovať a poskytovať údaje. Len ak členské štáty používajú klasifikácie činností prepojené s klasifikáciou Spoločenstva, je možné poskytovať integrované informácie so spoľahlivosťou, rýchlosťou, flexibilitou a na úrovni podrobnosti potrebnej na riadenie vnútorného trhu.
(7)
Je potrebné zabezpečiť, aby členské štáty mohli na zohľadnenie svojich národných požiadaviek začleniť do svojich národných klasifikácií ďalšie kategórie vychádzajúce zo štatistickej klasifikácie ekonomických činností v Spoločenstve.
(8)
Medzinárodná porovnateľnosť ekonomickej štatistiky vyžaduje, aby členské štáty a inštitúcie Spoločenstva používali klasifikácie ekonomických činností, ktoré sú priamo prepojené s Medzinárodnou štandardnou odvetvovou klasifikáciou ekonomických činností (ISIC) Rev. 4, ktorú prijala Štatistická komisia Organizácie spojených národov.
(9)
Používanie klasifikácie ekonomických činností v Spoločenstve vyžaduje, aby Komisii pomáhal Výbor pre štatistický program zriadený rozhodnutím Rady 89/382/EHS, Euratom (4), najmä pokiaľ ide o preskúmanie problémov vyplývajúcich z vykonávania NACE Rev. 2, ktorý zabezpečí plne koordinovaný prechod z NACE Rev. 1 na NACE Rev. 2, a prípravu budúcich zmien a doplnení NACE Rev. 2.
(10)
Nariadením Rady (EHS) č. 2186/93 (5) sa ustanovil spoločný rámec na vytvorenie štatistických registrov s harmonizovanými definíciami, ukazovateľmi, rozsahom a postupom pri aktualizácii.
(11)
K vypracovaniu revidovanej štatistickej klasifikácie ekonomických činností je potrebná osobitná modifikácia rôznych odkazov na NACE Rev. 1 a zmena viacerých relevantných nástrojov. Z toho dôvodu je potrebné zmeniť a doplniť tieto nástroje: nariadenie (EHS) č. 3037/90, nariadenie Rady (EHS) č. 3924/91 z 19. decembra 1991 o zavedení štatistických zisťovaní týkajúcich sa priemyselnej výroby Spoločenstva (6), nariadenie Rady (ES, Euratom) č. 58/97 z 20. decembra 1996 o štrukturálnej podnikovej štatistike (7), nariadenie Rady (ES) č. 1165/98 z 19. mája 1998 o krátkodobej štatistike (8), nariadenie Rady (ES) č. 1172/98 z 25 mája 1998 o štatistických výkazoch o cestnej nákladnej doprave (9), nariadenie Rady (ES) č. 530/1999 z 9. marca 1999 o štrukturálnej štatistike príjmov a nákladov práce (10), nariadenie Európskeho parlamentu a Rady (ES) č. 2150/2002 z 25. novembra 2002 o štatistike o odpadoch (11), nariadenie Európskeho parlamentu a Rady (ES) č 450/2003 z 27. februára 2003 o indexe nákladov práce (12), nariadenie Európskeho parlamentu a Rady (ES) č. 48/2004 z 5. decembra 2003 o tvorbe ročnej štatistiky Spoločenstva o oceliarskom priemysle pre referenčné roky 2003-2009 (13), nariadenie Európskeho parlamentu a Rady (ES) č. 808/2004 z 21. apríla 2004 o štatistikách Spoločenstva o informačnej spoločnosti (14) a nariadenie Európskeho parlamentu a Rady (ES) č. 1552/2005 zo 7. septembra 2005 o štatistike odbornej prípravy v podnikoch (15).
(12)
Pred prechodom na NACE Rev. 2 je potrebné zmeniť a doplniť viaceré nástroje Spoločenstva podľa osobitných postupov, ktoré sa na ne uplatňujú, a to: nariadenie Rady (ES) č. 2223/96 z 25. júna 1996 o Európskom systéme národných a regionálnych účtov v Spoločenstve (16); nariadenie Európskeho parlamentu a Rady (ES) č. 138/2004 z 5. decembra 2003 o úhrnných účtoch pre poľnohospodárstvo v Spoločenstve (17) a nariadenie Európskeho parlamentu a Rady (ES) č. 184/2005 z 12. januára 2005 o štatistike Spoločenstva týkajúcej sa platobnej bilancie, medzinárodného obchodu so službami a priamych zahraničných investícií (18).
(13)
Je vhodné prijať opatrenia potrebné na vykonávanie tohto nariadenia v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (19).
(14)
Komisia by mala byť predovšetkým splnomocnená na zmenu alebo doplnenie NACE Rev. 2, aby zohľadnila technologický a hospodársky rozvoj alebo zosúladila NACE Rev. 2 s ďalšími ekonomickými a sociálnymi klasifikáciami. Keďže tieto opatrenia majú všeobecnú pôsobnosť a ich cieľom je zmeniť a doplniť nepodstatné prvky tohto nariadenia, alebo doplniť toto nariadenie doplnením nových nepodstatných prvkov, mali by byť prijaté v súlade s regulačným postupom s kontrolou, stanoveným v článku 5a rozhodnutia 1999/468/ES.
(15)
Keďže cieľ tohto nariadenia, a to vytvorenie spoločných štatistických noriem, ktoré umožňujú tvorbu zosúladených údajov, nie je možné uspokojivo dosiahnuť na úrovni jednotlivých členských štátov, ale ho možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa.
(16)
Výbor pre štatistický program bol konzultovaný.
PRIJALI TOTO NARIADENIE:
ČASŤ I
VŠEOBECNÉ USTANOVENIA
Článok 1
Predmet úpravy a rozsah pôsobnosti
1. Týmto nariadením sa stanovuje spoločná štatistická klasifikácia ekonomických činností v Európskom spoločenstve, ďalej len „NACE Rev. 2“. Táto klasifikácia zabezpečí, že klasifikácia Spoločenstva zodpovedá ekonomickej realite a zlepší vzájomnú porovnateľnosť národných klasifikácií, klasifikácie Spoločenstva a medzinárodných klasifikácií a tým aj národnej štatistiky, štatistiky Spoločenstva a medzinárodnej štatistiky.
2. Toto nariadenie sa uplatňuje len na používanie klasifikácie na štatistické účely.
Článok 2
NACE Rev. 2
1. Štruktúra NACE Rev. 2 obsahuje:
a)
prvú úroveň tvoria položky označené abecedným znakom (sekcie),
b)
druhú úroveň tvoria položky označené dvojmiestnym číselným znakom (divízie),
c)
tretiu úroveň tvoria položky označené trojmiestnym číselným znakom (skupiny),
d)
štvrtú úroveň tvoria položky označené štvormiestnym číselným znakom (triedy).
2. NACE Rev. 2 je uvedená v prílohe I.
Článok 3
Používanie NACE Rev. 2
Komisia používa NACE Rev. 2 pri všetkých štatistikách klasifikovaných podľa ekonomických činností.
Článok 4
Národné klasifikácie ekonomických činností
1. Štatistika členských štátov zostavovaná podľa ekonomických činností vychádza z NACE Rev. 2 alebo od nej odvodenej národnej klasifikácie.
2. Národná klasifikácia môže zaviesť ďalšie položky a úrovne a môže sa použiť rôzne kódovanie. Každá úroveň okrem najvyššej obsahuje rovnaké položky ako príslušná úroveň NACE Rev. 2 alebo položky, ktoré predstavujú jej presné členenie.
3. Členské štáty zašlú Komisii na schválenie návrhy, ktoré definujú alebo modifikujú ich národné klasifikácie ešte pred ich zverejnením. Komisia do dvoch mesiacov preverí súlad týchto návrhov s odsekom 2. Komisia zašle pre informáciu ostatným členských štátom schválenú národnú klasifikáciu. Národné klasifikácie členských štátov obsahujú tabuľku zhody medzi národnou klasifikáciou a NACE Rev. 2.
4. V prípade nekompatibility niektorých položiek NACE Rev. 2 so štruktúrou národnej ekonomiky môže Komisia členskému štátu povoliť, aby v osobitnom sektore používal agregáciu položiek NACE Rev. 2.
Na to, aby príslušný členský štát takéto povolenie získal, musí Komisii poskytnúť všetky potrebné informácie, ktoré sú potrebné na posúdenie žiadosti. Komisia rozhodne do troch mesiacov.
Bez ohľadu na ustanovenia odseku 2 takéto povolenie neoprávňuje príslušný členský štát členiť agregované položky inak než NACE Rev. 2.
5. Komisia spolu s príslušným členským štátom v pravidelných intervaloch preskúma, či sú povolenia udelené v súlade s odsekom 4 stále oprávnené.
Článok 5
Činnosti Komisie
Komisia, v spolupráci s členskými štátmi, zabezpečuje zverejňovanie, správu a presadzovanie NACE Rev. 2 najmä:
a)
vypracovaním, aktualizovaním a zverejnením vysvetliviek k NACE Rev. 2;
b)
vypracovaním a zverejnením usmernení pre klasifikovanie štatistických jednotiek podľa NACE Rev. 2;
c)
zverejnením tabuliek zhody medzi NACE Rev. 1.1 a NACE Rev. 2 a medzi NACE Rev. 2 a NACE Rev. 1.1; a
d)
prácou na dôslednejšom zosúladení s inými sociálnymi a ekonomickými klasifikáciami.
Článok 6
Vykonávacie opatrenia
1. Nasledujúce opatrenia na vykonávanie tohto nariadenia sa prijmú v súlade s regulačným postupom uvedeným v článku 7 ods. 2:
a)
rozhodnutia potrebné v prípade problémov vyplývajúcich z vykonávania NACE Rev. 2, vrátane zaraďovania ekonomických činností do osobitných tried; a
b)
technické opatrenia, ktoré zabezpečujú plynulý prechod z NACE Rev. 1.1 na NACE Rev. 2, najmä s ohľadom na problémy týkajúce sa prerušení v časových radoch, vrátane dvojitého oznamovania a spätného prepočtu časových radov.
2. Opatrenia týkajúce sa NACE Rev. 2 zamerané na zmenu alebo doplnenie nepodstatných prvkov tohto nariadenia, a ktoré sú určené na nasledujúce účely, sa prijmú v súlade s regulačným postupom s kontrolou uvedeným v článku 7 ods. 3:
a)
zohľadniť technologický alebo hospodársky rozvoj;
b)
zosúladiť NACE Rev 2 s ďalšími ekonomickými a sociálnymi klasifikáciami.
3. Pozornosť treba venovať aj zásade, že výhody aktualizácie musia prevážiť jej náklady, a zásade, že dodatočné náklady a záťaž zostanú v primeraných medziach.
Článok 7
Výbor
1. Komisii pomáha Výbor pre štatistický program ustanovený na základe rozhodnutia 89/382/EHS, Euratom.
2. Ak sa odkazuje na tento odsek, uplatňuje sa postup ustanovený v článkoch 5 a 7 rozhodnutia 1999/468/ES so zreteľom na jeho článok 8.
Lehota ustanovená v článku 5 ods. 6 rozhodnutia 1999/468/ES je tri mesiace.
3. Ak sa odkazuje na tento odsek, uplatňuje sa postup ustanovený v článku 5a ods. 1 až 4 a v článku 7 rozhodnutia Rady 1999/468/ES so zreteľom na jeho článok 8.
Článok 8
Vykonávanie NACE Rev. 2
1. Podľa NACE Rev. 2 sa klasifikujú štatistické jednotky uvedené v registroch podnikov vytvorených v súlade s nariadením (EHS) č. 2186/93.
2. Členské štáty tvoria štatistiku, ktorá sa vzťahuje na ekonomické činnosti vykonávané po 1. januári 2008, použitím NACE Rev. 2 alebo s národnou klasifikáciou, ktorá je od nej odvodená podľa článku 4.
3. Odchylne od odseku 2, krátkodobá štatistika, ktorú upravuje nariadenie (ES) č. 1165/98 a index nákladov práce, ktorý upravuje nariadenie (ES) č. 450/2003, sa vytvárajú použitím NACE Rev. 2 od 1. januára 2009.
4. Ustanovenia odseku 2 sa neuplatňujú na tvorbu:
a)
štatistiky národných účtov podľa nariadenia (ES) 2223/96;
b)
úhrnných účtov pre poľnohospodárstvo podľa nariadenia (ES) č. 138/2004;
c)
štatistiky platobnej bilancie, medzinárodného obchodu so službami a priamych zahraničných investícií podľa nariadenia (ES) č. 184/2005.
ČASŤ II
ZMENY A DOPLNENIA K SÚVISIACIM AKTOM
Článok 9
Zmeny a doplnenia k nariadeniu (EHS) č. 3037/90
Vypúšťajú sa články 3, 10, a 12 nariadenia (EHS) č. 3037/90.
Článok 10
Zmeny a doplnenia k nariadeniu (EHS) č. 3924/91
Nariadenie (EHS) č. 3924/91 sa týmto mení a dopĺňa takto:
1.
„NACE Rev. 1“ sa v celom texte nahrádza „NACE Rev. 2“.
2.
Článok 2 ods. 1 sa nahrádza takto:
„1. Zisťovanie uvedené v článku 1 zahŕňa oblasti činnosti zaradené do sekcií B a C klasifikácie ekonomických činností Európskeho spoločenstva (NACE Rev. 2).“
Článok 11
Zmeny a doplnenia k nariadeniu (ES, Euratom) č. 58/97
Nariadenie (ES, Euratom) č. 58/97 sa týmto mení a dopĺňa takto:
1.
„NACE Rev.1“ sa nahrádza „NACE Rev.2“ v celom texte a prílohách s výnimkou prílohy 1 časti 10 „Správy a pilotné štúdie“, prílohy 3 časti 5 „Prvý referenčný rok“ a prílohy 3 časti „Správy a pilotné štúdie“, kde sa ponechal odkaz na „NACE Rev. 1“.
2.
Článok 3 ods. 1 sa nahrádza takto:
„1. Toto nariadenie sa vzťahuje na všetky trhové činnosti v sekciách B až N a P až S štatistickej klasifikácie ekonomických činností Európskeho spoločenstva (NACE Rev. 2).“
3.
Prílohy sa menia a dopĺňajú v súlade s prílohou II tohto nariadenia.
Článok 12
Zmeny a doplnenia k nariadeniu (ES) č. 1165/98
Nariadenie (ES) č. 1165/98 sa týmto mení a dopĺňa takto:
1.
Článok 2 ods. 1 sa nahrádza takto:
„1. Toto nariadenie sa vzťahuje na všetky trhové činnosti v sekciách B až N a P až S štatistickej klasifikácie ekonomických činností Európskeho spoločenstva (NACE Rev. 2).“
2.
Do článku 17 sa vkladajú tieto body:
„k)
prvý bázický rok, ktorý sa má uplatňovať pre časové rady v NACE Rev. 2
l)
pre časové rady pred rokom 2009, ktoré sa majú zasielať podľa NACE Rev. 2, úroveň podrobnosti, forma, prvé referenčné obdobie a referenčné obdobie.“
3.
Prílohy sa menia a dopĺňajú v súlade s prílohou III tohto nariadenia.
Článok 13
Zmeny a doplnenia k nariadeniu (ES) č. 1172/98
V nariadení (ES) č. 1172/98 sa „NACE Rev. 1“ a „NACE Rev. 1.1“ v celom texte a v prílohe nahrádza „NACE Rev. 2“.
Článok 14
Zmeny a doplnenia k nariadeniu (ES) č. 530/1999
Nariadenie (ES) č. 530/1999 sa týmto mení a dopĺňa takto:
1.
„NACE Rev. 1“ sa v celom texte nahrádza „NACE Rev. 2“.
2.
V článku 3:
a)
odsek 1 sa nahrádza takto:
„1. Štatistika sa vzťahuje na všetky ekonomické činnosti uvedené v sekcii B (Ťažba a dobývanie), C (Priemyselná výroba), D (Dodávka elektriny, plynu, pary a studeného vzduchu), E (Dodávka vody; čistenie a odvod odpadových vôd, odpady a služby odstraňovania odpadov), F (Stavebníctvo), G (Veľkoobchod a maloobchod; oprava motorových vozidiel a motocyklov), H (Doprava a skladovanie), I (Ubytovacie a stravovacie služby), J (Informácie a komunikácia), K (Finančné a poisťovacie činnosti), L (Činnosti v oblasti nehnuteľností), M (Odborné, vedecké a technické testovanie a analýzy), N (Administratívne a podporné služby), P (Vzdelávanie), Q (Zdravotníctvo a sociálna pomoc), R (Umenie, zábava a rekreácia) a S (Ostatné činnosti) štatistickej klasifikácie ekonomických činností v Európskom spoločenstve (NACE Rev. 2)“
b)
odsek 2 sa vypúšťa.
Článok 15
Zmeny a doplnenia k nariadeniu (ES) č. 2150/2002
Nariadenie (ES) č. 2150/2002 sa týmto mení a dopĺňa takto:
1.
„NACE Rev. 1“ a „NACE Rev. 1.1“ sa v celom texte a v prílohe nahrádzajú „NACE Rev. 2“.
2.
Príloha I nariadenia (ES) č. 2150/2002) sa mení a dopĺňa v súlade s prílohou IV tohto nariadenia.
Článok 16
Zmeny a doplnenia k nariadeniu (ES) č. 450/2003
Nariadenie (ES) č. 450/2003 sa týmto mení a dopĺňa takto:
1.
„NACE Rev. 1“ sa v celom texte nahrádza „NACE Rev. 2“.
2.
Článok 3 sa nahrádza takto:
„Článok 3
Rozsah pôsobnosti
1. Toto nariadenie sa vzťahuje na všetky činnosti uvedené v sekciách B až S NACE Rev. 2.
2. Zaradenie ekonomických činností uvedených v sekciách O až S NACE Rev. 2 do rozsahu pôsobnosti tohto nariadenia sa stanoví v súlade s postupom uvedeným v článku 12 ods. 2 a s ohľadom na štúdie uskutočniteľnosti definované v článku 10.“
3.
Článok 5 sa nahrádza takto:
„Článok 5
Frekvencia a spätné údaje
1. Údaje za INP sa najprv zostavia podľa NACE Rev. 2 za prvý štvrťrok 2009 a potom za každý štvrťrok (ktorý sa končí 31. marca, 30. júna, 30. septembra a 31. decembra v každom roku).
2. Členské štáty poskytujú spätné údaje za obdobie od prvého štvrťroka 2000 do štvrtého štvrťroka 2008. Spätné údaje sa poskytujú za všetky sekcie B až N NACE Rev. 2 a za položky nákladov práce uvedené v článku 4 ods. 1.“
4.
Článok 6 ods. 3 sa nahrádza takto:
„3. Spätné údaje uvedené v článku 5 sa Komisii (Eurostatu) zašlú súčasne s INP za prvý štvrťrok 2009.“
5.
V článku 11 sa bod c) sa nahrádza takto:
„c)
zaradenie sekcií O až S do NACE Rev. 2 (článok 3);“.
Článok 17
Zmeny a doplnenia k nariadeniu (ES) č. 48/2004
Prvý pododsek článku 3 nariadenia (ES) č. 48/2004 sa nahrádza takto:
„Toto nariadenie sa vzťahuje na údaje o oceliarskom priemysle, ktorý je definovaný v skupine 24.1 štatistickej klasifikácie ekonomických činností Európskeho spoločenstva (NACE Rev. 2).“
Článok 18
Zmeny a doplnenia k nariadeniu (ES) č. 808/2004
Príloha I nariadenia (ES) č. 808/2004 sa mení a dopĺňa v súlade s prílohou V tohto nariadenia.
Článok 19
Zmeny a doplnenia k nariadeniu (ES) č. 1552/2005
Nariadenie (ES) č. 1552/2005 sa týmto mení a dopĺňa takto:
1.
„NACE Rev. 1.1“ sa v celom texte nahrádza „NACE Rev. 2“.
2.
Článok 2 ods. 2 sa vypúšťa.
3.
Článok 4 sa nahrádza takto:
„Článok 4
Rozsah štatistík
Štatistika odbornej prípravy v podnikoch sa vzťahuje aspoň na ekonomické činnosti definované v sekciách B až N a R až S NACE Rev. 2.“
ČASŤ III
ZÁVEREČNÉ USTANOVENIA
Článok 20
Prechodné ustanovenia
Pri splnení požiadaviek nariadenia (ES, Euratom) č. 58/97 členské štáty zašlú Komisii (Eurostatu) štrukturálnu podnikovú štatistiku za kalendárny rok 2008 podľa NACE Rev. 1.1 aj podľa NACE Rev. 2.
V prípade každej z príloh k nariadeniu (ES, Euratom) č. 58/97 sa o zozname ukazovateľov a požadovaných špecifikáciách, ktoré treba zaslať podľa NACE Rev. 1.1, rozhodne v súlade s postupom stanoveným v článku 13 uvedeného nariadenia.
Článok 21
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. januára 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli, 20. decembra 2006.